Juanita du Plessis deel goeie nuusJuanita du Plessis se jongste album (Foto: Facebook) Nog voordat haar Koningskind-album uitgereik is, het dié jongste album van die Afrikaanse sangeres Juanita du Plessis reeds goue status bereik. In ŉ verklaring het sy gesê dié album – haar eerste geestelike album in ses jaar – bevat baie liedjies wat tydens ŉ intieme en “baie persoonlike skryfproses” geskryf is. Die album het een doel: Om hoop, liefde en nuwe lig in mense se lewe te laat vlam vat. “Die lirieke van ‘Koningskind’, die gelyknamige eerste snit in die album, dra die boodskap oor dat almal vrygekoop is deur die bloed van Jesus, en dat ons almal Koningskinders is,” sê sy in die verklaring. Die album bestaan uit 18 liedjies waarvan sy altesaam nege self geskryf het. “Dit bly darem maar steeds ŉ lekker gevoel om – ná soveel maande se harde werk – dít [die album] te kan vashou. Ek is só dankbaar en geseënd,” het sy op sosiale media laat hoor. Koningskind word einde vandeesmaand uitgereik en ŉ musiekvideo van die eerste enkelsnitte volg kort op dié vrystelling se hakke. Vir meer inligting besoek Juanita du Plessis se Facebook-blad. Koop Juanita du Plessis se splinternuwe CD Koningskind in Die Koöperasie, Maroela Media se aanlynwinkel.